ORDE do 4 de maio de 2004 pola que se clasifica como benéfico asistencial a Fundación Amalia Filomena Mera Somoza.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 13/05/2004

Visto o expediente de clasificación da Fundación Amalia Filomena Mera Somoza, con domicilio en Ourense.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Amalia Filomena Mera Somoza foi constituída en escritura pública outorgada en Ourense, o día 14 de xaneiro de 2004, ante o notario Alejo Calatayud Sempere, co número cento vinte e dous do seu protocolo por Antonio Rial Ramos, Bernardino Villaverde Villaverde, Antonio García Mourelle, Benigno Moure Cortés, Daniel Fernández-Novoa Pérez, José Luis Gavela Varela e Miguel Domínguez Rodríguez. Todos eles interveñen no seu propio nome, facéndoo ademais os tres primeiros como párrocos das súas respectivas parroquias de Santa Locaia de Branzá, Santiago de Arzúa e San Pedro
de Melide, como patróns designados por Amalia Filomena Mera Somoza no testamento no que dispón a constitución desta fundación.
A escritura de constitución foi corrixida por outra posterior outorgada ante o mesmo notario con data do un de abril de dous mil catro, co número mil vinte do seu protocolo.
3. O obxecto da fundación, segundo establecen os artigos seis e sete dos estatutos, é a creación e o sostemento dun asilo para anciáns desamparados, que terá que fundarse en calquera das parroquias de Branzá ou de Melide, concellos de Arzúa e Melide, respectivamente, provincia da Coruña, onde serán acollidos con preferencia os pobres dos citados concellos.
Dentro do fin xeral enunciado, a fundación poderá promover a constitución, perfeccionamento e desenvolvemento de toda clase de actividades, servizos, cooperativas, entidades de previsión e, en xeral, calquera outra iniciativa que, directa ou indirectamente, contribúa á mellor defensa e protección das persoas e bens dos beneficiarios da fundación.
4. O padroado da fundación estará integrado por Benigno Moure Cortés como presidente, José Luis Gavela Varela como secretario, Daniel Fernández Novoa como tesoureiro e Antonio Rial Ramos, Bernardino Villaverde Villaverde, Antonio García Mourelle e Miguel Domínguez Rodríguez como vogais.
5. A comisión integrada polos secretarios xerais de todas as consellerías elévalle ao conselleiro da Presidencia, Relacións Institucionais e Administración Pública proposta de clasificación como benéfico asistencial da Fundación Amalia Filomena Mera Somoza, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como benéfico asistencial e a súa adscrición á Consellería de Asuntos Sociais, Emprego e Relacións Laborais.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 3 de maio de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO
Clasificar como benéfico asistencial a Fundación Amalia Filomena Mera Somoza adscribíndoa á Consellería de Asuntos Sociais, Emprego e Relacións Laborais, que exercerá plenamente o protectorado sobre ela.
Santiago de Compostela, 4 de maio de 2004.
Jaime Pita Varela
Conselleiro da Presidencia, Relacións
Institucionais e Administración Pública
CONSELLERÍA DE POLÍTICA TERRITORIAL, OBRAS PÚBLICAS
E VIVENDA